CELEX: 62017CN0584
Language: da
Date: 2017-10-04 00:00:00
Title: Sag C-584/17 P: Appel iværksat den 4. oktober 2017 af ADR Center SpA til prøvelse af dom afsagt af Retten (Første Udvidede Afdeling) den 20. juli 2017 i sag T-644/14, ADR Center SpA mod Europa-Kommissionen

8.1.2018   
            
            
               DA
            
            
               Den Europæiske Unions Tidende
            
            
               C 5/20
            
         Appel iværksat den 4. oktober 2017 af ADR Center SpA til prøvelse af dom afsagt af Retten (Første Udvidede Afdeling) den 20. juli 2017 i sag T-644/14, ADR Center SpA mod Europa-Kommissionen
   (Sag C-584/17 P)
   (2018/C 005/27)
   Processprog: engelsk
   
      Parter
   
   
      Appellant: ADR Center SpA (ved advokaterne A. Guillerme og T. Bontinck)
   
      Den anden part i appelsagen: Europa-Kommissionen
   
      Appellantens påstande
   
   Appellanten har nedlagt følgende påstande:
   
               —
            
            
               dom afsagt af Retten den 20. juli 2017, ADR mod Kommissionen (T-644/14), ophæves
            
         
               —
            
            
               Kommissionens afgørelse C(2014) 4485 final af 27. juni 2014 om inddrivelse af en del af det finansielle bidrag, som er udbetalt til appellanten, annulleres
            
         
               —
            
            
               Domstolen træffer selv afgørelse i sagen, og de af appellanten for Retten nedlagte påstande tiltrædes
            
         
               —
            
            
               Europa-Kommissionen tilpligtes at betale sagens omkostninger, herunder de af appellanten afholdte omkostninger for Domstolen og for Retten.
            
         
      Anbringender og væsentligste argumenter
   
   
               1)
            
            
               Retten begik en retlig fejl ved fortolkningen af EU-princippet, der gælder for finansiel EU-støtte, hvorefter Unionen kun kan tildele støtte til faktisk afholdte udgifter.
               Appellanten har gjort gældende, at Den Europæiske Unions Ret anvendte en særlig streng fortolkning af dette princip, hvilket er i modstrid med Domstolens tidligere praksis og med EU-lovgivers ønske.
            
         
               2)
            
            
               Retten begik en retlig fejl ved fortolkningen af artikel 299 TEUF, af artikel 79 i EU’s finansforordning (1), af artikel 47 i Den Europæiske Unions charter om grundlæggende rettigheder og af Domstolens praksis.
               Appellanten har gjort gældende, at Retten fortolkede artikel 299 TEUF og artikel 79, stk. 2, i finansforordningen forkert, således at Kommissionen er bemyndiget til at vedtage et eksigibelt påbud om tilbagesøgning i kontraktlige forhold. Endvidere er den appellerede dom i strid med Domstolens retspraksis i sagen Lito Maieftiko Gynaikologiko kai Cheirourgiko Kentro AE mod Kommissionen. Endelig er den effektive karakter af søgsmålet baseret på artikel 272 TEUF drastisk reduceret for tilskudsmodtageren, idet Europa-Kommissionen kan beslutte at indlede tvangsinddrivelse, inden den kompetente ret har truffet endelig afgørelse.
            
         
      (1)  Europa-Parlamentets og Rådets forordning (EU, Euratom) nr. 966/2012 af 25.10.2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (EUT 2012, L 298, s. 1).